Foto: M.P.Š.

CRVENI križ posudio je šator prosvjednicima u Savskoj 66, potvrdila je za Index Katarina Zorić, glasnogovornica Crvenog križa.

"Na zamolbu Zbora udruga veterana Hrvatskih gardijskih postrojbi Domovinskog rata, Hrvatski Crveni križ 22. listopada 2014. godine posudio je šator braniteljima koji prosvjeduju u Savskoj 66. Riječ je o manjem šatoru, a ne velikom kako su neki mediji svojedobno objavljivali", stoji u odgovoru koji je Zorić poslala na naš upit.

"Ne ulazeći u motive prosvjeda, HCK je prema načelima humanosti i nepristranosti kojima se vodi, posudio šator jer su u prosvjed uključene i osobe ugroženog zdravlja te invalidi, a mi kao humanitarna organizacija imamo obvezu i dužnost štititi zdravlje svih ljudi neovisno o njihovoj nacionalnoj, političkoj ili vjerskoj pripadnosti", dodaju iz Crvenog križa.

Zorić također tvrdi kako ovo nije prvi put da Crveni križ posuđuje svoj šator: "Jednako smo postupili i prema radnicama Kamenskog kada su prosvjedovale, a ustupali smo ga i za potrebe različitih događanja poput posjete Pape Hrvatskoj, koncerta Rolling Stonesa u Zagrebu ili za aktivnosti studenata medicine na Šalati i Cvjetnom Trgu. Dakle, svuda gdje su uključeni ljudi i gdje im je potencijalno ugroženo zdravlje, HCK ustupa svoj šator bez naknade".

"Tražili su pomoć, bila nam je dužnost pomoći"



Index je i ranije, početkom studenog, od Crvenog križa pokušao doznati kakva je pomoć pružena šatordžijama. Robert Markt, izvršni direktor Crvenog križa, tada nam je rekao da je to bila isključivo jednokratna pomoć u dekama, hrani i piću, i to u danu kada je temperatura drastično pala.

Tekst se nastavlja ispod oglasa

"Niti u jednom trenutku nismo ulazili u njihove motive. Nismo procjenjivali tko je u krivu, a tko u pravu. Tamo su ljudi narušenog zdravlja, invalidi, kojima smo pružili pomoć u obliku deke i smatramo da je to bilo humano. Hrvatski crveni križ mora ispunjavati tu svoju ulogu u sklopu Međunarodnog crvenog križa. Mi smo dužni pomoći ljudima narušenog zdravlja, bez obzira koje su provenijencije", kazao nam je Markt.

Dodaje da je Crveni križ pobunjenim veteranima iz Savske pomogao nakon što je to od njih zatraženo. "Udruga hrvatskih invalida Domovinskog rata tražila je našu pomoć i mi smo je pružili zato što nam je to dužnost", rekao nam je tada Markt.

Crvenim križem drmaju HDZ-ovci

Podsjetimo, Index je već ranije pisao kako vrhom Hrvatskog crvenog križa drmaju HDZ-ovci. Stranačku iskaznica HDZ-a koju Markt posjeduje relativno je nova; u stranku Tomislava Karamarka učlanio se 2011., kada je prebjegao iz HSLS-a.

Potpredsjednici Crvenog križa Josipa Rimac i Franjo Gregurić također su članovi HDZ-a. Rimac je gradonačelnica Knina, a Gregurić je javnosti najpoznatiji kao treći hrvatski premijer. Predsjednik Crvenog križa je Josip Jelić, otac Dragana Jelića, prošlogodišnjeg HDZ-ovog kandidata za gradonačelnika Slavonskog Broda.

Podsjećamo, u javnosti se naveliko špekulira da upravo HDZ stoji iza prosvjeda u Savskoj. Tomislav Karamarko i Kolinda Grabar Kitarović, HDZ-ova kandidatkinja za predsjednicu, posjetili su prosvjednike i otvoreno ih podržali u njihovim zahtjevima. HDZ-ovci, međutim, odbijaju priznati da su direktno bili uključeni u izvođenje ratnih veterana na ulicu, tj. u šator pred Ministarstvom branitelja.